รายงานพิเศษ :  ชิมเตี๋ยวเมืองพระร่วง
เมืองสุโขทัยนี้ดี  ในน้ำมีปลา ในนามีข้าว เมื่อมาเยือนถิ่นเมืองพระร่วง  สุโขทัย แล้ว ไม่มาแวะชิมก๋วยเตี๋ยวสุโขทัยสูตรดั้งเดิมที่คงความมีเอกลักษณ์ ถือว่ายังมาไม่ถึงจังหวัดสุโขทัย

ก๋วยเตี๋ยวสุโขทัยตาปุ้ย เป็นร้านก๋วยเตี๋ยวสุโขทัยชื่อดังอีกแห่งหนึ่งของจังหวัดสุโขทัย  ซึ่งได้คงความเป็นเอกลักษณ์ดั้งเดิม  โดยการลวกเส้นนิ่มๆ ผักกรอบๆ ใส่ถั่วฝักยาวหั่นแฉลบ ราดน้ำตาลปี๊บเล็กน้อย มะนาวซีก พริกป่น ถั่วลิสงคั่วบด หมูสับ หมูแดง คลุกเคล้าให้เครื่องปรุงเข้ากัน  คุณปภาดา  เพ็ชรไทย หรือ คุณปุ้ย  ซึ่งเป็นเจ้าของร้านก๋วยเตี๋ยวสุโขทัยตาปุ้ยในปัจจุบัน ได้เล่าถึงที่มาของก๋วยเตี๋ยวสุโขทัยตาปุ้ย และรสชาติก๋วยเตี๋ยวสุโขทัยที่คงความดั้งเดิมไว้เป็นอย่างดี

เสน่ห์ของจังหวัดสุโขทัย นอกจากจะมีอุทยานประวัติศาสตร์และวัฒนธรรมพื้นเมืองที่สามารถดึงดูดนักท่องเที่ยวทั้งชาวไทยและชาวต่างประเทศให้มาเที่ยวในจังหวัดสุโขทัยแล้ว ยังมีอาหารรสเด็ด อย่างก๋วยเตี๋ยวสุโขทัยที่ขึ้นชื่อของเมืองพระร่วงให้ผู้มาเยือนได้ลิ้มรสอีกด้วย 


สำหรับเส้นทางที่จะมาชิมก๋วยเตี๋ยวสุโขทัยตาปุ้ย  สามารถเริ่มจากที่ตัวเมืองสุโขทัย ขับตรงมาทางอุทยานประวัติศาสตร์สุโขทัย ระหว่างทางจะเห็นร้านก๋วยเตี๋ยวสุโขทัยตาปุ้ย โดยร้านเปิดบริการตั้งแต่ เวลา 07.30 – 16.00 น.